
Innováció és tradíció a hazai KKV szektorban - a Szamos Marcipán esete



A modern világban az élet minden percében szembe találjuk magunkat a tradíció és az innováció eszközeinek alkalmazásával. Egy vállalkozás (KKV) életében a tradíció a hagyományok, a régi ismeretek átadását jelenti az új nemzedékek számára. Ezzel szemben az innováció valami új létrehozását és hasznosítását idézi, gazdasági növekedés és fejlesztés céljából. Mindkét vállalati filozófia a kutatás és fejlesztés területén teremthet jelentős befektetéseket. Bár a nemzetközi piacokat tekintve az innovatív vállalkozások száma évről évre növekszik, a magyar innovatív vállalkozások száma az európai országokéhoz viszonyítva csekély. A hazai KKV-knál korlátozottak a kapacitások és többnyire tőkehiány vagy vezetési/stratégiai problémával küzdenek, nincs lehetőségük kihasználni az innovációban rejlő lehetőségeket. Szerencsére vannak pozitív példák is.
A TDK-munka keretében készült esettanulmány olyan hazai kisvállalkozást elemez, amely példaként állítható nemcsak a vállalkozásvezetők, hanem a KKV szakirányos hallgatók számára. A tradíciót magával hordozó ma is működőképes édesipari gyártók a Bonbonetti, a Stühmer, a Győri Keksz, a Szerencsi, a Detki, a Cerbona és még sokan mások közül a Szamos Marcipán példáját ismerteti az előadás, amely a magyar marcipánforgalom 80 százalékát biztosítja.Az esettanulmány főbb kérdései: Hogyan hatott az édes élvezetek fogyasztási szokásainak alakulására a válság? Milyen hazai és nemzetközi iparági tényezők befolyásolják a vállalkozás üzleti stratégiáját? Mennyire befolyásolják az új technológiák és eljárások egy hazai vállalkozás működését? Egyáltalán, hogyan lehetséges a hagyományra építve újítani és megújulni egy vállalkozásnak? A Szamos Marcipánról elmondható, hogy egy nagy múltra visszatekintő családi vállalkozás, mely fenntartásának érdekében pozitívan fogadja az innováció adta lehetőségeket, miközben megőrzi a hagyományokat. Sokunk örömére.




